b'\n_START_ARTICLE_\nRibja kraljica\n_START_PARAGRAPH_\nRibja kraljica je slovenska narodna pravljica. V njej nastopa ribja kraljica, njene sestre, pastir in dedek iz vasi. Ribja kraljica je gorenjska narodna pravljica, zato nima avtorja in se ne ve to\xc4\x8dno koliko je stara. Iz\xc5\xa1la je leta 2004 v reviji Slovenija.Svet: Za Slovence po svetu v \xc5\xa1tevilki avgust/september. \xc4\x8clanek je uredil in dal v revijo Jo\xc5\xbee Petelin.\n_START_SECTION_\nVsebina\n_START_PARAGRAPH_\nBlizu \xc5\xa0kofje Loke izvira potok Suha, katerega struga je skoraj vedno suha. Najstarej\xc5\xa1i dedek v vasi Suha pa \xc5\xa1e pomni, da je imel potok pred mnogimi leti toliko vode, da je v njem kar mrgolelo rib._NEWLINE_Te so imele svojo kraljico, lepo postrv, ki je skrbela, da so se njene sestrice v potoku redile in mno\xc5\xbeile._NEWLINE_Bilo je v su\xc5\xa1nem poletju, ko je Suha usahnila, ker ni in ni bilo de\xc5\xbeja. Vse su\xc5\xa1ke ribe so splavale v Soro, le postrv, ribja kraljica, je ob\xc4\x8depela na vro\xc4\x8di skali sredi osu\xc5\xa1ene struge in umirala._NEWLINE_mimo je pri\xc5\xa1el mlad pastir, ki je na lokah ob potoku pasel ovce. Ko je zagledal umirajo\xc4\x8do postrv, je pohitel k skali, dvignil ribico in jo poljubil._NEWLINE_"Oj, ribica, ubo\xc5\xbeica, na suhem bo\xc5\xa1 poginila," je zastokal, ker se mu je riba smilila. Komaj je pastir poljubil ribjo kraljico, se je spremenila v prelepo deklico. Nasmejala se mu je in spregovorila:_NEWLINE_"Oj, pastir\xc4\x8dek, re\xc5\xa1il si me smrti! Jaz sem ribja kraljica. Rada bi ostala pri tebi in ti pomagala pri \xc4\x8duvanju ovc, dokler voda ne bo spet narasla. Ko pa Suha ne bo ve\xc4\x8d suha, se vrnem k ribicam, svojim sestricam." Pastir se je lepe deklice razveselil in dejal:_NEWLINE_"Pri meni bo\xc5\xa1 ostala in moja \xc5\xbeenka bo\xc5\xa1 postala." Bal se je, da bi mu lepa deklica u\xc5\xa1la, zato jo je zaprl v stajo, kamor je zapiral ovce. Nobena stvar pa se ne spreminja tako naglo kakor vreme! Neke no\xc4\x8di se je ulil de\xc5\xbe, ki je hitro napolnil potok. Takrat je ribja kraljica zajokala:_NEWLINE_"Oj, pastir, usmili se me in me izpusti! Rada bi se potopila v Suho in se spremenila v ribo! Stori mi to dobroto, pa bo\xc5\xa1 lahko vsak dan v Suhi lovil ribe in do konca svojih dni ne bo\xc5\xa1 vseh polovil. Namesto da bi pasel ovce, bo\xc5\xa1 lovil in prodajal ribe in \xc5\xa1tel novce!"_NEWLINE_Pastir je ni poslu\xc5\xa1al in ribja kraljica je od \xc5\xbealosti umrla. Od takrat je struga potoka Suhe skoraj vedno suha in v njej ni rib niti takrat, kadar je struga polna vode.\n_START_SECTION_\nAnaliza pravljice\n_START_PARAGRAPH_\nPravljica je ljudska, saj avtor pravljice ni znan. Napisana je v drugi osebi. Dogajalni prostor ni enoten, saj se dogaja na dveh mestih - ob potoku Suha in v staji, kamor je zaprta ribja kraljica. Dogajalni \xc4\x8das je preteklost, saj se dogodkov spominja le najstarej\xc5\xa1i dedek v vasi. Glavni knji\xc5\xbeevni osebi sta ribja kraljica in pastir. Stranske osebe pa so ribje sestrice in najstarej\xc5\xa1i dedek v vasi. Klju\xc4\x8dni dogodek v pravljici je ko ribja kraljica umre, saj zaradi njene smrti \xc5\xa1e danes ni rib v potoku Suhi. Prizor, ko pastir poljubi postrv in se ta spremeni v lepo deklico bi lahko primerjali s prizorom iz pravljice o \xc5\xbeabi, ki se prav tako spremeni v princa. Vendar je ta pravljica druga\xc4\x8dna, saj ima nesre\xc4\x8den konec.\n_START_SECTION_\nLiki in interpretacija dela\n_START_PARAGRAPH_\nRibja kraljica je torej postrv, ki s svojimi sestricami \xc5\xbeivi sre\xc4\x8dno in brezskrbno \xc5\xbeivljenje, dokler se struga potoka Suhe ne posu\xc5\xa1i. Takrat sestrice odplavajo v Soro, ribja kraljica pa ostane na \xc4\x8deri. Ko jo re\xc5\xa1i pastir mu je za to zelo hvale\xc5\xbena, vendar jo on zaradi pohlepa \xc5\xbeeli le zase in jo zapre v stajo. Ne upo\xc5\xa1teva njenih \xc5\xbeelja, zato ribja kraljica od \xc5\xbealosti umre. Ribja kraljica je predstavljena kot nesre\xc4\x8dna junakinja dobrega srca, ki se \xc5\xbertvuje za svoje sestrice. \xc4\x8ceprav pogre\xc5\xa1a Suho in svoje sestrice, se ji njena velika \xc5\xbeelja da bi se vrnila v vodo, ne uresni\xc4\x8di. Je pozitiven lik v pravljici._NEWLINE_Pastir na za\xc4\x8detku deluje kot prijeten fant, ki ima so\xc4\x8dutje do ostalih \xc5\xbeivih bitij in \xc5\xbeeli re\xc5\xa1iti postrv. Ko pa jo poljubi in se ta spremeni v prelepo deklico, si naenkrat premisli. \xc5\xbdeli jo obdr\xc5\xbeati za vedno le zase. S tem da ne upo\xc5\xa1teva njenih \xc5\xbeelja deluje pohlepno in egoisti\xc4\x8dno. Zaradi njega ribja kraljica umre in posledi\xc4\x8dno zaradi njega \xc5\xa1e danes ni rib v Suhi. Je negativen lik v pravljici._NEWLINE_Najstarej\xc5\xa1i dedek v vasi je le lik, ki se edini v vasi spomni te zgodbe in je nekak\xc5\xa1en vir informacij._NEWLINE_Ribje sestrice so prav tako le stranski lik, o katerih izvemo, da se pridno redijo in mno\xc5\xbeijo ter nato odplavajo v Soro.\n_START_SECTION_\nMotivno-tematske povezave\n_START_PARAGRAPH_\nMotiv ribe, ki se spremeni v osebo je podobna \xc5\xbeabi, ki se spremeni v princa. Drugih podobnosti ni. V pravljici Ribja kraljica je najbolj poudarjen motiv pohlepa, ki pa ima \xc5\xbealostne posledice. Ribja kraljica umre, pastir ne dobi \xc5\xbeene in tudi rib ne more ve\xc4\x8d loviti. Nauk zgodbe naj bi bil ta, da se pohlep in egoizem ne spla\xc4\x8data. Treba je prisluhniti drugim in upo\xc5\xa1tevati njihove \xc5\xbeelje.'